เป้าหมายใหม่ของยูดีทาวน์จากนี้ คืออะไร
การเพิ่มจิ๊กซอว์ตัวใหม่ เพื่อต่อภาพให้พื้นที่โดยรอบศูนย์การค้าเติบโตขึ้นเป็น New CBD หรือเป็นสเตปใหม่ในการพัฒนาเมืองอุดรฯ ให้กลายเป็นย่านเศรษฐกิจแห่งใหม่ โดยเฉพาะในฟากของการเป็น MICE City ของภาคอิสานตอนบน ตามทิศทางการเติบโตของตลาด MICE ที่เริ่มเห็นการขยายพื้นที่จัดงานจากที่เคยจัดเฉพาะในส่วนกลาง หรือ กทม. ก็เริ่มมาสู่การจัดในต่างจังหวัดเพิ่มเติม โดยเฉพาะงานในสเกลใหญ่ๆ อย่างงานเทรดโชว์ หรือเอ็กซ์โปต่างๆ เช่น งานเกี่ยวกับสินค้าแม่และเด็ก บ้านและสวน หรืองานมหกรรมการเงิน หรือ รถยนต์ เป็นต้น แต่เมื่อมองในแง่ของซัพพลายรองรับ พบว่า อุดรธานี ยังไม่มีศูนย์ประชุมหรือพื้นที่สำหรับรองรับการจัดนิทรรศการในสเกลระดับนานาชาติ มีเพียง Convention Hall เพียงแห่งเดียวเท่านั้นและยังตั้งอยู่ในศูนย์การค้า ทำให้ยูดี ทาวน์ เลือกที่จะเปลี่ยนแผนจากเดิมที่ตั้งใจจะขยาย Lifestyle Mall ด้วยการเติมแม็กเน็ตอย่างโรงภาพยนตร์ ในบริเวณใกล้เคียงกับศูนย์การค้า มาเป็นการสร้าง “มลฑาทิพย์ ฮอลล์” (MONTATIP HALL) ให้เป็นศูนย์การประชุมและจัดแสดงสินค้าระดับนานาชาติที่ใหญ่ที่สุดในจังหวัดอุดรธานี เพื่อรองรับดีมานด์ในตลาดนี้ที่มีแนวโน้มขยายตัวได้ดีและมีโอกาสทางธุรกิจที่สดใสมากกว่า